Sag anlagt den 12. februar 2013 - Europa-Kommissionen mod Den Portugisiske Republik
(Sag C-76/13)
Processprog: portugisisk
Parter
Sagsøger: Europa-Kommissionen (ved P. Guerra e Andrade, G. Braun og L. Nicolae, som befuldmægtigede)
Sagsøgt: Den Portugisiske Republik
Sagsøgerens påstande
Det fastslås, at Den Portugisiske Republik har undladt at opfylde Domstolens dom af 7. oktober 2010 i sag C-154/09 2, Europa-Kommissionen mod Den Portugisiske Republik.
Den Portugisiske Republik tilpligtes at betale Kommissionen en tvangsbøde på 43 264,64 EUR for hver dag, den har undladt at opfylde dommen i sag C- 154/09, fra datoen for afsigelse af dommen i nærværende sag og indtil sagsøgeren fuldt ud har opfyldt dommen i sag C-154/09.
Den Portugisiske Republik tilpligtes at betale Kommissionen en bøde på et fast beløb på 5 277,3 EUR for hver dag, den har undladt at opfylde dommen fra den 7. oktober 2010, som er datoen for afsigelse af dommen i sag C-154/09 indtil:
datoen for opfyldelse af nævnte dom, såfremt Domstolen måtte fastslå, at Den Portugisiske Republik reelt har opfyldt den, før der afsiges dom i nærværende sag
datoen for afsigelse af dom i nærværende sag, såfremt Domstolen måtte fastslå, at dommen i sag C-154/09 reelt ikke er blevet opfyldt før afsigelse af dommen i nærværende sag
Republikken Portugal tilpligtes at betale sagens omkostninger.
Søgsmålsgrunde og væsentligste argumenter
Den Portugisiske Republik har endnu ikke udpeget de virksomheder, som skal varetage forsyningspligten i henhold til forsyningspligtdirektivets  artikel 3, stk. 2, og artikel 8, stk. 2. Endvidere indeholder den portugisiske lov om elektronisk kommunikation stadig bestemmelser om opretholdelse af alle de forpligtelser, som er fastsat i de almindelige bestemmelser vedrørende koncession i forbindelse med varetagelse af offentlige telekommunikationstjenester som godkendt ved lovdekret nr. 31/2003, hvorefter varetagelsen af forsyningspligten er overdraget PT Comunicações i medfør af en koncessionskontrakt, som gælder indtil 2025. Hvad angår bøden foreslår Kommissionen, at Domstolen fastsætter en koefficient på 7 på en skala fra 1 til 20.
Den omhandlede overtrædelse er til hinder for virkeliggørelsen af de grundlæggende mål med konkurrenceretten i forhold til liberaliseringen af telekommunikationsmarkedet og strider mod grundlæggende EU-retlige principper såsom princippet om forbud mod forskelsbehandling. Den omhandlede overtrædelse rejser endvidere tvivl om effektiviteten af forsyningspligten, som er et af hovedformålene med telekommunikationsretten. I denne sag blev Portugal Telecom tildelt en koncession uden tilrettelæggelse af nogen form for offentlig eller begrænset udbudsprocedure og dermed uden at det sikredes, at forsyningspligten varetages under de bedste betingelser hvad angår omkostningseffektivitet og uden at sikre konkurrencen ved at minimere markedsforstyrrelser.
____________
1 - Sml. I, s. 127.
2 - Europa-Parlamentets og Rådets direktiv 2002/22/EF af 7.3.2002 om forsyningspligt og brugerrettigheder i forbindelse med elektroniske kommunikationsnet og -tjenester (forsyningspligtdirektivet) (EFT L 108, s. 51).